 ڪراچي (ويب ڊيسڪ) اداڪار دانش تيمور انڪشاف ڪيو آهي ته کيس بالي ووڊ فلم “ويري دي ويڊنگ” ۾ ڪرينا ڪپور سان گڏ مرڪزي ڪردار جي آڇ ٿي هئي. فلم “رانگ نمبر“، “مهرالنسا وي لو يو” ۽ “وجود” ۾ اداڪارا جا جوهر ڏيکاريندڙ اداڪار دانش تيمور بالي ووڊ ويندي ويندي رهجي ويو. تازو ئي هڪ انٽرويو دوران دانش تيمور انڪشاف ڪيو آهي ته هن کي فلم “ويري دي ويڊنگ” ۾ ڪرينا ڪپور سان گڏ مرڪزي ڪردار ادا ڪرڻ جي آڇ ڪئي وئي هئي جيڪا هن قبول به ڪري ورتي هئي. ڳالهه ايتري وڌي چڪي هئي جو شوٽنگ جون تاريخون ۽ پيسن جو معاملو به طئي ٿي ويو هو پر ان موقعي تي ڪرينا ڪپور ڳورهاري ٿي وئي جنهن سبب  فلم جون تاريخون اڳتي وڌي ويون. ڪرينا ڪپور جي پٽ تيمور جي پيدائش کان پوءِ جڏهن ڪرينا ڪپور شوٽنگ لاءِ تيار ٿي وئي ته پاڪستان ۽ ڀارت وچ ۾ ڇڪتاڻ پيدا ٿي وئي ۽ هو بالي ووڊ ويندي ويندي رهجي ويو. 
 